KIRJALLINEN KYSYMYS E-0048/02

esittäjä(t): Jens Okking (EDD) komissiolle

(24. tammikuuta 2002)

Aihe: Kädellisten biolääketieteellinen tutkimuskeskus (BPRC)

Monet tanskalaiset ovat ottaneet minuun yhteyttä, koska he ovat huolissaan EU:n tukemasta Alankomaissa toimivasta kädellisten biolääketieteellisestä tutkimuskeskuksesta (BPRC).

Keskuksessa pidetään 1 500 eläintä järkyttävissä ja ala-arvoisissa tiloissa. Monet apinat ovat täysin eristettyinä teräskopeissa ilman mahdollisuutta luonnolliseen käyttäytymiseen ja olosuhteissa, joissa minkään eläintarhan eläimiä ei koskaan pidettäisi.

Edellä mainitun vuoksi kysyn, onko komissio tietoinen tutkimuskeskuksessa vallitsevista olosuhteista, ja miten komissio selittää sen, että EU toisella kädellä rahoittaa ECVAMin (Euroopan (eläinkokeiden) vaihtoehtoisten tutkimusmenetelmien keskuksen) toimintaa ja toisella kädellä tukee eläinkokeita tekevän suuren tutkimuslaitoksen toimintaa?

Philippe Busquinin komission puolesta antama vastaus

(4. maaliskuuta 2002)

Alankomaiden Rijswijkissä sijaitseva kädellisten biolääketieteellinen tutkimuskeskus (BPRC) on mukana useissa tutkimuksen ja teknologisen kehittämisen viidennen puiteohjelman (19982002) kolmivuotisissa tutkimushankkeissa. Hankkeiden tutkimusaiheisiin kuuluvat muun muassa rokotteiden ja lääkkeiden kehittäminen HI-virusta, tuberkuloosia, malariaa ja hepatiitti C:tä vastaan. Tällaisiin tutkimustarkoituksiin on käytettävä eläimiä, joiden immuunijärjestelmä on samanlainen kuin ihmisten. Valitettavasti tällä hetkellä kädellisille nisäkkäille ei ole tarjolla samanlaiset ennustearvot omaavia realistisia vaihtoehtoja.

Komissio on täysin tietoinen siitä, että kädellisten nisäkkäiden (erityisesti isojen apinoiden) käyttö tutkimustarkoituksiin on vaikea kysymys, joka herättää huolta kansalaisissa. Tästä syystä komissio pyrkii kaikin tavoin eläinten käytön korvaamiseen, vähentämiseen ja tarkentamiseen tutkimustarkoituksissa.

Euroopan yhteisön tutkimusta, teknologista kehittämistä ja esittelyä tarkoittavia toimia koskevasta viidennestä puiteohjelmasta (19982002) 22. joulukuuta 1998 tehdyn Euroopan parlamentin ja neuvoston päätöksen N:o 182/1999/EY(1) Elämänlaatu-ohjelmaa koskevassa liitteessä todetaan, että eläimiä hyödyntävä tutkimus, jossa käytetään eläinkokeita ja eläimillä tehtäviä testejä, on ohjelmassa rajoitettu, ja kokeet on mahdollisuuksien mukaan korvattava in vitro -menetelmillä tai muilla vaihtoehtoisilla menetelmillä. Kaikkien ehdotusten esittäjien, BPRC mukaan luettuna, on kuvailtava menettelyt, jotka toteutetaan korvaamisen, vähentämisen ja tarkentamisen periaatteiden kunnioittamiseksi ja eläinten hyvinvoinnin suojelemiseksi.

Elämänlaatu-ohjelmassa on järjestelmällisesti toteutettu eettistä arviointia ehdotuksiin, joihin liittyy kädellisten nisäkkäiden käytön kaltaisia arkoja kysymyksiä. Eettisellä arvioinnilla varmistetaan muun muassa, että kaikki eläimiä hyödyntävä tutkimus toteutetaan kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24. marraskuuta 1986 annetun neuvoston direktiivin 86/609/ETY(2) vaatimusten mukaisesti. Lisäksi tutkimushankkeiden osanottajien on saatava hankkeilleen asianmukaisten kansallisten viranomaisten hyväksyntä ennen tutkimuksen aloittamista. Kädellisten biolääketieteellinen tutkimuskeskus BPRC, joka sijaitsee unionin alueella mutta on yhteisöstä riippumaton, on sopimusteitse sitoutunut täyttämään kaikki kansalliset oikeudelliset ja eettiset vaatimukset. BPRC on vahvistanut komissiolle heinäkuussa 2001, että sillä on paikallisten viranomaisten lupa suorittaa biolääketieteellistä tutkimusta kädellisillä nisäkkäillä. BPRC on myös vahvistanut, että useita parannuksia (esim. makakien yhteisasumista edistävien ulkotilojen rakentaminen) on toteutettu. BPRC:n simpanssiyhdyskunnan muuttamista uusiin tiloihin suunnitellaan parhaillaan.

Komissio tukee tällä hetkellä yli 20:tä tutkimushanketta, joiden tarkoituksena on in vitro -vaihtoehtojen kehittäminen eläinkokeille. Lisäksi komissio perusti vuonna 1991 Euroopan vaihtoehtoisten menetelmien validointikeskuksen (ECVAM), jonka ensisijaisena tehtävänä on validoida vaihtoehtoisia menetelmiä (esim. in vitro -menetelmiä). Komissio saattaa myöhemmin tällaiset menetelmät saataville sääntelytarkoituksia varten.

(1) EYVL L 26, 1.2.1999.

(2) EYVL L 358, 18.12.1986.